ภาคประชาชนยื่นคลัง-สนช.ถอนร่างแก้ไขพรบ.สลาก
ตัวแทนปชช.10จังหวัด ยื่นรมช.คลัง-สนช. ถอนร่างแก้ไข พ.ร.บ.สลากใหม่ "นักวิชาการ" ชี้ล้าหลัง เปิดประตูเพิ่มหวย เอื้อทุจริต
11 พ.ค. 2558

ตัวแทนปชช.10จังหวัด ยื่นรมช.คลัง-สนช. ถอนร่างแก้ไข พ.ร.บ.สลากใหม่ "นักวิชาการ" ชี้ล้าหลัง เปิดประตูเพิ่มหวย เอื้อทุจริต 
เมื่อวันที่ 10 พ.ค. เวลา09.30น.ในเวทีสัมมนา “แก้ไขกฎหมายสลาก:โอกาสและความท้าทายสู่การปฏิรูปสลากเพื่อสังคม”นายประสาร ประดิษฐ์โสภณ ผู้ประสานงานเครือข่ายอาสาสมัครนักสื่อสารชุมชน ในฐานะตัวแทนประชาชน10จังหวัด ได้แก่ สิงห์บุรี ชลบุรี กาญจนบุรี เชียงใหม่ เพชรบูรณ์ สงขลา ตรัง อุบลราชธานี กาฬสินธุ์ และกรุงเทพฯ พร้อมตัวแทนประชาชน เข้ายื่นหนังสือต่อนายวิสุทธ์ ศรีสุพรรณ รัฐมนตีช่วยว่าการกระทรวงการคลัง ในฐานะผู้แทนรัฐบาล และนายวัลลภ ตังคณานุรักษ์ ประธานคณะกรรมาธิการสังคม กิจการเด็ก สตรี ผู้สูงอายุ ผู้พิการและผู้ด้อยโอกาส สภานิติบัญญัติแห่งชาติ(สนช.) เพื่อแสดงจุดยืนให้รัฐบาลและสนช.ถอนร่าง พ.ร.บ.สลากกินแบ่งรัฐบาล ฉบับใหม่ กลับไปเพื่อปรับปรุงให้มีความสมบูรณ์  รวมถึงกำหนดให้มีการจัดตั้งกองทุนสลากกินแบ่งรัฐบาลเพื่อพัฒนาสังคม
นายประสาร กล่าวว่า จากเวทีรับฟังความคิดเห็นของประชาชนใน10 จังหวัดดังกล่าว ต่อประเด็นการแก้ไขปัญหาสลากกินแบ่งเกินราคา ซึ่งจัดโดยเครือข่ายประชาชนปฏิรูปสลากฯ ระหว่างวันที่5เมษายน -10 พฤษภาคม2558 เพื่อรับฟังข้อห่วงใยของประชาชน และผู้ค้าสลากรายย่อย เกิดข้อเสนอ10 ข้อให้รัฐบาลแก้ปัญหานี้อย่างยั่งยืน ดังนี้
1.ประชาชนไม่เห็นด้วยกับการเพิ่มประเภทสลากกินแบ่งรัฐบาลทุกรูปแบบ ที่จะเป็นการเพิ่มการพนันในสังคม และไม่เห็นด้วยกับการจำหน่ายสลากฯ ผ่านช่องทางร้านสะดวกซื้อที่จะทำให้ประชาชน รวมทั้งเด็กและเยาวชน เข้าถึงผลิตภัณฑ์อันเป็นการพนันได้ง่าย
2.ประชาชนเห็นว่าการจะแก้ปัญหาการจำหน่ายสลากเกินราคา จำเป็นต้องตัดระบบคนกลางออก และกระจายโควตาตรงให้ผู้ค้ารายย่อยที่ค้าสลากจริงให้ได้มากที่สุด
3.ประชาชนผู้ค้าสลากรายย่อยต้องการให้รัฐบาลลดต้นทุนราคาขายส่งสลากฯ และเพิ่มส่วนต่างกำไรให้แก่ผู้ค้ารายย่อยในระดับที่พอยังชีพได้
4.ขอให้รัฐบาลยกเลิกการมีรางวัลแจ็คพ็อต เพื่อลดขนาดของรางวัลใหญ่ที่จูงใจให้ต้องการเล่นพนัน แล้วนำมากระจายเป็นรางวัลย่อยๆเพื่อเพิ่มโอกาสการถูกรางวัลแก่ผู้ซื้อมากขึ้นและขอให้รัฐบาลห้ามการโฆษณาหรือการนำเสนอข่าวในลักษณะที่เป็นกระตุ้นยั่วยุให้ประชาชนเกิดความหวังกับการเล่นพนัน  
5.รัฐบาลต้องปกป้องคุ้มครองไม่ให้การพนันเข้าถึงเด็กและเยาวชน โดยต้องทำทุกวิถีทางให้การบังคับใช้กฎหมายให้เป็นจริง 
6.ขอให้รัฐบาลลดสัดส่วนของการนำส่งรายได้จากการจำหน่ายสลากกินแบ่งรัฐบาลเข้ารัฐ และจัดสรรสัดส่วนเงินที่ชัดเจนให้แก่กองทุนสลากเพื่อสังคม เพื่อสนับสนุนการลดละเลิกพนัน
7.ขอให้รัฐบาลพิจารณาความเป็นไปได้ในการจัดสรรเงินรายได้จากการจำหน่ายสลากกินแบ่งรัฐบาลให้แก่ท้องถิ่น เพื่อเป็นงบประมาณในการสร้างความเข้มแข็งให้แก่ชุมชน เสริมสร้างภูมิคุ้มกันให้แก่พลเมือง    
8.คณะกรรมการสลากกินแบ่งรัฐบาล ต้องมีที่มาอย่างโปร่งใส ไม่เป็นผู้มีผลประโยชน์ได้เสียกับการจำหน่ายสลาก และต้องให้ประชาชนมีส่วนร่วม 
9.ขอให้รัฐบาลถือโอกาสนี้ปรับโครงสร้างการบริหารจัดการกิจการสลากฯ โดยเพิ่มกลไกการกำกับดูแลตรวจสอบถ่วงดุล โดยการกระจายอำนาจออกจากคณะกรรมการสลากกินแบ่งรัฐบาล เพื่อสร้างให้เกิดธรรมาภิบาล 
10.ประชาชนขอเรียกร้องให้รัฐบาลชะลอการนำเสนอร่างแก้ไข พระราชบัญญัติสำนักงานสลากกินแบ่งรัฐบาล พ.ศ.2517เข้าสู่การพิจารณาของสภานิติบัญญัติแห่งชาติ เนื่องจากขาดการมีส่วนร่วมของหลากหลายภาคส่วน และไม่สอดคล้องกับนโยบายรัฐบาลและคำสั่ง คสช.ที่11/2558 แล้วตั้งคณะกรรมการยกร่างกฎหมายใหม่ที่ทุกภาคส่วนมีส่วนร่วม เพื่อให้เกิดความรอบคอบ ชอบธรรม และได้กฎหมายที่ทันสมัย
“ชัดเจนว่าทั้ง10เวทีอยากให้รัฐบาลรับฟังเสียงประชาชน และหยุดพ.ร.บ.ฉบับนี้ไว้ก่อน หากเดินหน้าต่อไปสุดท้ายก็จะเข้าสู่วังวนเดิมๆ กฎหมายแต่ละฉบับต้องให้ประชาชนมีส่วนร่วม ต้องมีการถ่วงดุลตรวจสอบได้ ต้องเปิดเผยข้อมูลให้สังคมรับรู้ ไม่ใช่ปิดกั้นปิดหูปิดตา และเห็นด้วยกับนายกรัฐมนตรี ที่พูดว่าหากแก้ปัญหาสลากแพงไม่สำเร็จก็ควรจะหยุดการขายสักพัก เพื่อจัดระเบียบใหม่”นายประสาร กล่าว
ดร.วิเชียร  ตันศิริคงคล  จากคณะรัฐศาสตร์และนิติศาสตร์ มหาวิทยาลัยบูรพา กล่าวว่า การส่งร่างแก้ไข พ.ร.บ.สลากกินแบ่งรัฐบาล ฉบับที่ผ่านการพิจารณาของคณะกรรมการกฤษฎีกาเข้าสู่สภานิติบัญญัติแห่งชาติเป็นเรื่องที่เร็วเกินไป ทางที่ดีที่สุดคือ รัฐบาลควรนำร่าง พ.ร.บ.ฉบับดังกล่าว กลับไปปรับปรุงใหม่ เพราะเนื้อหาของกฎหมายยังล้าหลัง ไม่มีการแก้ไขโครงสร้างการบริหาร แต่กลับเพิ่มอำนาจให้บอร์ดสลากฯ ให้ออกสลากรูปแบบใหม่ได้โดยง่าย ซึ่งมองแค่สองเรื่องนี้ก็ฟันธงได้เลยว่ามันจะกลายเป็นขุมทรัพย์แหล่งใหม่ของแดนสนธยาแห่งนี้ ปัญหาสลากแพงจะไม่ถูกแก้ แต่จะทำให้กลุ่มคนที่เคยหากินอยู่กับการเอาเปรียบประชาชน ยังคงเสวยสุขอยู่ต่อไป รัฐบาลต้องคิดให้มาก และต้องทันเกม ระวังพวกหวังดีประสงค์ร้าย  
ที่สำคัญ พ.ร.บ.สสลากฯ ฉบับใหม่นี้ยังไม่ได้ระบุให้มีกองทุนสลากฯเพื่อพัฒนาสังคมที่มุ่งแก้ปัญหาจากการพนัน ตามคำสั่ง คสช.ที่11/2558 ที่ระบุเรื่องนี้ไว้อย่างชัดเจน นั่นหมายความว่าเป็นกฎหมายนี้ไม่สอดรับกับนโยบายรัฐบาล การประชุมคณะรัฐมนตรีในวันอังคารซึ่งจะพิจารณา พ.ร.บ.ฉบับนี้อีกครั้งจึงควรทบทวนเป็นการด่วน